SUOMEN SYYTTÄJÄYHDISTYS RY
c/o Espoon kihlakunnanvirasto
Syyttäjäosasto			LAUSUNTO 16.5.2006
PL 20, 02631 ESPOO
puh. 010 3621000

Oikeusministeriö
PL 25
00023 VALTIONEUVOSTO

Viite
Oikeusministeriön lausuntopyyntö 9.3.2006 OM 15/42/2005, OM053:00/2005

Asia
LAUSUNTO TULLISELVITYSRIKOKSIA KOSKEVASTA TYÖRYHMÄMIETINNÖSTÄ

Työryhmämietintö sisältää esityksen rikoslakiin lisättävästä uudesta 46a luvusta, jossa säädettäisiin tulliselvitysrikoksista. Esityksen tavoitteet, kuten talousrikollisuuden torjunta, ovat kannatettavia. Esityksessä mainittujen tavoitteiden saavuttamiseksi uutta lainsäädäntöä ei kuitenkaan ole pidettävä välttämättömänä.

Esityksen mukaan tulliselvitysrikokseen syyllistyisi se, joka tahallaan tai törkeästä huolimattomuudesta laiminlyö tullitoimenpiteeseen liittyvän ilmoittamisvelvollisuuden tai antaa sellaiseen toimenpiteeseen liittyvän väärän tai puutteellisen tiedon tulliviranomaiselle. Esityksessä on myös ehdotukset törkeäksi ja lieväksi tulliselvitysrikokseksi. 
 
Jo nykyisin tullilain 42 § 3 momentin perusteella voidaan rangaista tullilainsäädännön mukaisesta ilmoittamisvelvollisuuden laiminlyönnistä sakkorangaistuksella. Tuo säännös ei siis perusta oikeutta erilaisiin henkilöön ja/tai esineisiin ulottuviin pakkokeinoihin. Uusi ehdotettu säännös mahdollistaisi laajemman pakkokeinojen käytön ja siten tukisi rikostutkintaa. Toisaalta ehdotettua säännöstä on vahvasti perusteltu ilmoitusvelvollisuuden laiminlyönnin ja / tai väärien tietojen antamisen liittymisellä usein veropetosrikoksiin. Tällainen liityntä usein jo asian tutkinnan alkuvaiheessa antaa syyn epäillä veropetokseen syyllistymistä ja tätä kautta pakkokeinovalikoima on jo veropetossäännösten perusteella käytettävissä. Vielä on todettava, voiko pelkällä ilmoitusvelvollisuuden laiminlyönnillä, johon ei kuuluisi verosäännösten rikkomista, aiheuttaa sen laatuista tai laajuista vahinkoa, mikä edellyttäisi maksimissaan kahden vuoden rangaistussäännöstä. 

Esityksen mukaan törkeään tulliselvitysrikokseen, samoin kuin tavalliseen tekomuotoon, voi syyllistyä sekä tahallaan että törkeästä tuottamuksesta. Kvalifioidun tekomuodon osalta tuottamuksellisena rankaiseminen on poikkeuksellista, eikä sille ole esityksessä esitetty perusteita. Kvalifioitu tekomuoto tulisikin olla rangaistava vain tahallisena tekona.

Vielä on todettava, että tullimenettelyyn ja -lainsäädäntöön liittyvien syyttäjille työläiden asioiden siirtyminen rangaistusmääräyksen mahdollistavasta tullirikkomuksesta tulliselvitysrikoksina normaaliin syyteharkintaan ja oikeusprosessiin lisää syyttäjien työmäärää eikä siten osaltaan ainakaan ole omiaan lyhentämään prosessin kestoaikaa.

Suomen Syyttäjäyhdistys ry:n puolesta, toimeksisaaneena

Minna Sihto
johtava kihlakunnansyyttäjä, Ikaalinen
hallituksen jäsen